
בס"ד

בס"ד
פרשת בראשית, תשפ"ז, מספר 1687

מק.
מה מצופה מהאדם לעשות – מבט ל"מעשה בראשית"

בעז שפיגל
"מעשה בראשית" הוא התיאור שבתחילת התורה על שבעת ימי בראשית: בריאת העולם בשישה ימים וברכת היום השביעי וקדושתו (בר' א:א-לא; ב:א-ג) – ועליו בלבד מוסב הקושי שיידון להלן. 

 למרות הפירוט של הנבראים בכל יום ויום, והיחס המיוחד של א-לוהים לאדם שנברא בצלמו ביום השישי, דומה שהעיקר עדיין חסר. השאלה המתבקשת נותרה פתוחה: מה מצפה א-לוהים מהאדם, נזר הבריאה, שיעשה כאן בעולם? 

 אומנם, באותו יום שישי שבו נברא האדם, התורה מספרת על ברכת ה', ועל ההנחיות שנתן לאיש ולאישה (שם א:כח-כט): 
וַיְבָרֶךְ אֹתָם אֱ-לֹהִים וַיֹּאמֶר לָהֶם אֱ-לֹהִים פְּרוּ וּרְבוּ וּמִלְאוּ אֶת הָאָרֶץ וְכִבְשֻׁהָ וּרְדוּ בִּדְגַת הַיָּם וּבְעוֹף הַשָּׁמַיִם וּבְכָל חַיָּה הָרֹמֶשֶׂת עַל הָאָרֶץ. וַיֹּאמֶר אֱ-לֹהִים הִנֵּה נָתַתִּי לָכֶם אֶת כָּל עֵשֶׂב זֹרֵעַ זֶרַע... וְאֶת כָּל הָעֵץ אֲשֶׁר בּוֹ פְרִי עֵץ זֹרֵעַ זָרַע לָכֶם יִהְיֶה לְאָכְלָה. 
ואולם, דווקא בשל כך השאלה מתעצמת: האם זהו כל הייעוד המצופה מהאדם עלי אדמות? האם תפקיד האנושות מסתכם אך ורק בשליטה על בעלי החיים, בהתרבות ובאכילה?
 

יש לזכור כי גם הדגים והעופות שנבראו ביום החמישי זכו לברכה דומה מאת א-לוהים, כפי שכתוב (שם א:כב): "וַיְבָרֶךְ אֹתָם אֱ-לֹהִים לֵאמֹר פְּרוּ וּרְבוּ". זאת ועוד, בשלב זה מאכל האדם היה מן הצומח כמו מזונם של בעלי החיים, כפי שהבהיר א-לוהים בסוף הנחיותיו (שם א:ל): "וּלְכָל חַיַּת הָאָרֶץ וּלְכָל עוֹף הַשָּׁמַיִם וּלְכֹל רוֹמֵשׂ עַל הָאָרֶץ אֲשֶׁר בּוֹ נֶפֶשׁ חַיָּה אֶת כָּל יֶרֶק עֵשֶׂב לְאָכְלָה". כך שהשאלה רק הולכת ומתחדדת: הייתכן שהציפיות מבני האדם ומבעלי החיים הן דומות?!

 כמדומה שפשוטו של מקרא מספק תשובה לשאלה מהותית זו; אם לא במפורש, הרי שבמשתמע. אלא שבטרם נציע את התשובה, וכדי לחדדה, נקדים בדברים המופיעים באחד מספריו של הרב שלמה ריסקין. הדברים נוגעים למנהגו הידוע של הרבי מלובביץ', לעמוד במשך שעות ארוכות ולחלק שטרות של דולר אמריקאי להמוני האנשים שבאו לשאול בעצתו ולהתברך מפיו. וכך מספר הרב ריסקין:
 

זכיתי כמה פעמים להיוועד איתו ביחידות, ובאחת מהן שאלתי אותו לפשר הנוהג סוחט הכוחות הזה. הדעה הרווחת הייתה שהרבי רצה לרמוז שאם אפילו הממשל האמריקאי בחר להטביע על השטרות את המילים "בא-ל מבטחנו", קל וחומר שאנו היהודים, מאמיניו הוותיקים, צריכים להפנים את המסר של ביטחון בה'. לשאלתי ענה הרבי בשאלה: מה אתה חושב? 

הצעתי בהיסוס שאולי, היות שהדימוי הרווח בציבור לגבי אדמו"רים הוא שהם לוקחים "פדיון" מהחסידים הבאים להתברך אצלם, הרבי רוצה להראות שמנהיג רוחני יהודי צריך לתת, לא לקחת. הרבי הגיב בחיוך מאיר, שאת חמימותו אני יכול להרגיש עד היום. ואז הוא ציטט את הפסוק הידוע "וְאָהַבְתָּ לְרֵעֲךָ כָּמוֹךָ" (וי' יט:יח), וביאר, ש"כמוך" הוא תיאור הסיבה: עליך לאהוב את רעך מפני שהוא כמוך. כשם שלעצמך אתה "נותן" מטבע קיומך, כך גם עליך לתת לאחרים. "לאהוב", אמר לי, "פירושו לתת. אני מנסה ללמד זאת באמצעות מתן דוגמה; אם אני נותן למישהו דולר, אני יכול לקוות שגם הוא ייתן משהו למישהו אחר. ואם כולם ייתנו לכולם, יבוא משיח צדקנו". העולם יתוקן וייגאל כשבני האדם יאהבו זה את זה וייתנו זה לזה. 

אכן, נראה שהקב"ה בכבודו ובעצמו הוא המקור הראשוני ובניין האב להנהגה של דוגמה אישית, ובפרט להדגמה של נתינה ועשיית טוב, כפי שמשתקף כבר בבריאתו את העולם ואת האדם. 

ראשית, על מגמה זו מלמדת מילת המפתח
 "טוב" המלווה את ימי הבריאה של הדומם, הצומח והחי. היא משולבת בהם שוב ושוב בהיגד החוזר "וַיַּרְא אֱ-לֹהִים כִּי טוֹב", ומקבלת משנה תוקף ביום השישי, עם סיום הבריאה, בקביעה (בר' א:לא): "וַיַּרְא אֱ-לֹהִים אֶת כָּל אֲשֶׁר עָשָׂה וְהִנֵּה טוֹב מְאֹד".

אמור מעתה: אף שבימי בראשית לא הגדיר הקב"ה במפורש את תפקיד האדם, הוא הדגים אותו במעשיו ובכך לימד לדורי דורות: 'אני עשיתי טוב והרביתי לעשות טוב, הֱיֵה כְּמוֹתִי וַעֲשֵׂה כְּמַעֲשָׂי'. 

 יתרה מכך: הגם שביום השני – ובו בלבד – לא נאמר "כִּי טוֹב", הרי שביום שלאחריו נכפלה האמירה ונאמר פעמיים "כִּי טוֹב" (בר' א:י, יב). בכך מועבר מסר נוסף באמצעות דוגמה אישית: גם אם היה יום שכבר חלף עבר, ומכל סיבה שהיא לא נעשה בו טוב, ניתן לתקן זאת ביום המחרת, להשלים את החסר ולהכפיל את הטוב בעולם!

 חיזוק למסר המרכזי של עשיית טוב משתמע ממילה מנחה נוספת, החוזרת בהטיות שונות בתיאור בריאת האדם: "צֶלֶם". כך נאמר: 
וַיֹּאמֶר אֱ-לֹהִים נַעֲשֶׂה אָדָם בְּצַלְמֵנוּ כִּדְמוּתֵנוּ... . וַיִּבְרָא אֱ-לֹהִים אֶת הָאָדָם בְּצַלְמוֹ בְּצֶלֶם אֱ-לֹהִים בָּרָא אֹתוֹ זָכָר וּנְקֵבָה בָּרָא אֹתָם (בר' א:כו-כז). 
יהיה פירוש המושג "צלם" אשר יהיה, מוסכם שהוא מלמד על דמיון מסוים בין היוצר לנוצר. ואולם, נראה שהופעתו כאן שלוש פעמים אינה באה ללמד רק על נתון קבוע באדם מטבע בריאתו, אלא על ציפייה שמימית תמידית. לאמור: זוהי תביעה מן האדם לבטא ולממש את הצלם הזה בחייו, באמצעות מעשים שבהם יִדְמֶה לא-לוהיו.
 

 במה יכול היצור האנושי להידמות לבוראו? אם לא בהליכה בדרכיו ובאימוץ מידותיו, כפי שהתורה עתידה לדרוש במפורש
 מעם ישראל.
 מאחר שמכל מידות הא-ל, המידה שנגלתה בימי בראשית, באופן ניכר ומובלט, היא היותו מיטיב לברואיו, נמצא שגם המילה המנחה "צלם" מכוונת אותנו אל אותו מסר יסודי: מצופה מן האדם להיות פעיל, ליצור ולהשפיע טוב על סביבתו.
 

 יש להדגיש, כי מלומדים רבים כבר העירו שפרקים א-יא בספר בראשית – בטרם דיבר ה' עם אברהם – שונים משאר חלקי התורה בכך שאינם  עוסקים באבות ובשבטים, בעם ישראל ובמצוותיו, אלא נראה שהם מופנים לכל באי העולם.
 בתוכניהם ובסיפוריהם הם נושאים מסרים ותובנות לכלל האנושות. לאור זאת, כל אשר אמרנו עד כה מתייחס לכל בני האדם ולכל אומות העולם, שכן מכולם מצפה הקב"ה לעשיית טוב במהלך חייהם.

 נחתום ונאמר: מעשה בראשית מסתיים בפסוק: "וַיְבָרֶךְ אֱ-לֹהִים אֶת יוֹם הַשְּׁבִיעִי וַיְקַדֵּשׁ אֹתוֹ כִּי בוֹ שָׁבַת מִכָּל מְלַאכְתּוֹ אֲשֶׁר בָּרָא אֱ-לֹהִים לַעֲשׂוֹת" (בר' ב:ג). במילים אחרונות אלו, א-לוהים פונה, כביכול, לכל אדם בעולם ואומר: 'אני בראתי את העולם בשישה ימים, הכנתי עבורך את כל התשתיות והמשאבים; מכאן ואילך מגיע תורך, עליך מוטל "לַעֲשׂוֹת". ואם תשאל: מה בדיוק עליי לעשות? למד ממני – ועשה טוב!'.
   
הדף השבועי מופץ בסיוע קרן הנשיא

לתורה ולמדע, ומופיע גם באתר המידע של אוניברסיטת בר-אילן בכתובת:

http://www1.biu.ac.il/parasha2
כתובת דוא"ל של הדף: dafshv@mail.biu.ac.il
ניתן לפנות לכתובת זו ולקבל את הדף מדי שבוע בדוא"ל. 

 הדף השבועי - אוניברסיטת בר אילן
יש לשמור על קדושת העלון
עורך: ד"ר צבי שמעון 

עורכת לשון: רחל הכהן שיף
*  ד"ר בעז שפיגל מרצה ב"עולמות – בית הספר ללימודי יהדות ותרבות ישראלית", אוניברסיטת בר-אילן.


� 	יש מבעלי המחשבה בדור האחרון שהדגישו כי למזון עצמו יש חלק ממשי בתכלית חיי האדם, בכך שהוא מציב בפני האדם שפע של הזדמנויות יומיומיות להודות לה' ולהללו על טובו הגדול, על החיים הניתנים באמצעות המזון, ועל הריבוי העצום של ההנאות והטעמים שיש באכילה ובשתייה (ראו למשל: ר"א מילר, שיחות תורת אביגדור, ירושלים תש"פ, עמ' תקכא-תקלג; רש"ד פינקוס, תפארת שמשון על התורה, בראשית, ירושלים תשס"ט, עמ' ש-דש). ברם, הגם שאין ספק שהודאה לה' היא ערך גדול וחשוב ביותר, כפי שנאמר בתהלים (צב:ב): "טוֹב לְהֹדוֹת לַה'", ובתפילת נשמת כל חי: "שכן חובת כל היצורים לפניך ה'... להודות להלל לשבח...", ובדברי הפייטן: "וְאָבִיתָ תְּהִלָּה מִבָּשָׂר וָדָם", אין זה מסתבר שבכך מסתכם כל ייעודו של האדם בעולם. זאת ועוד, ערך זה אינו נזכר, אף לא במשתמע, במעשה בראשית. 


� 	ר"ש ריסקין, יהדות: סיפור אהבה, מבט תיאולוגי, מוסרי וציוני, ידיעות ספרים, ראשון לציון 2024, עמ' 30.


� 	מילת מפתח (הרווחת במחקר במונח: "מילה מנחה") היא מילה החוזרת מספר פעמים בטקסט אחד, ומשמשת אמצעי להבעת המסר המרכזי שלו. ראו: י' כץ, אומנות הסיפור במקרא, ירושלים תשפ"ה, עמ' 24. על תופעה זו של מילה החוזרת במקרא, על גווניה וסוגיה, ראו למשל: כץ שם, עמ' 37-14; י' גרוסמן, גלוי ומוצפן: על כמה מדרכי העיצוב של הסיפור המקראי, בני ברק 2015, עמ' 152-105.


� 	יש שראו באמירות החוזרות ומפורשות בתורה על �א-לוהים הרואה "כי טוב" ו"טוב מאוד" הדגמה חינוכית לאדם, המלמדת על הצורך לשבח, להחמיא ולומר מילים מחזקות לזולת, בין שמדובר בבעלי מלאכה, מורים ומרצים, מחברי ספרים ומושכים בעט או בני זוג ומשפחה. יתרה מכך, לפי מדרשי חז"ל, היו ליקויים מסוימים בהליך הבריאה, כגון האור המיוחד שנגנז, חטאה של האדמה שלא הצמיחה עץ שטעמו כטעם פריו, ומיעוט הירח (כמובא בפירוש רש"י לבראשית א:ד, יא, טז). מכאן שא-לוהים מעביר מסר נוסף: גם כאשר המציאות אינה מושלמת, יש להכיר בטוב הקיים, להבליט אותו ולשבחו. ראו: Rabbi Sholom Smith, Rav Pam on Chumash, Brooklyn 2010, pp. 19-22. 


� 	בדומה לאשר מצינו בויקרא רבה (כה, א): "נכשל אדם בעבירה נתחייב בה מיתה בידי שמים, מה יעשה ויחיה – אם היה למוד לקרות דף אחד יקרא שני דפין, ואם היה למוד לשנות פרק אחד ישנה שני פרקים". הרי שהכפלת כמות הלימוד יש בה ממד מתקן ומכפר, ונראה שכך הוא גם כוחה של הכפלת הטוב. 


� 	בתביעה זו הכירו כבר אבות העולם, בה נבחנו, ובקיומה עד קצה השלימות הם הלכו והתעלו. ראו: ר"ד כ"ץ, הסבא מסלבודקה, ירושלים תשנ"ו, 'משימתו העליונה של האדם', עמ' 129-119. 


� 	במגוון פסוקים, כמו: "לָלֶכֶת בְּכָל דְּרָכָיו" (דב' י:יב; יא:כב); "אַחֲרֵי ה' אֱלֹהֵיכֶם תֵּלֵכוּ" (שם יג:ה); וְהָלַכְתָּ בִּדְרָכָיו" (שם כח:ט). וכפי שבארו חז"ל (בבלי סוטה, יד ע"א): "וכי אפשר לו לאדם להלך אחר שכינה? והלא כבר נאמר (דב' ד:כד): 'כִּי ה' אֱ-לֹהֶיךָ אֵשׁ אֹכְלָה הוּא'! - אלא להלך אחר מידותיו של הקדוש ברוך הוא". 


� 	על דרישה זו עמד במיוחד ר' משה קורדובירו בחיבורו תומר דבורה, שבו כתב (תחילת פרק א): "האדם ראוי שידמה לקונו ואז יהיה בסוד הצורה העליונה, צלם ודמות. ... שהרי עיקר הצלם והדמות העליון הן פעולותיו, ... לפיכך ראוי שידמה אל פעולות הכתר שהן י"ג מדות של רחמים עליונות... אם כן, ראוי שתמצאנה בו שלוש עשרה מידות אלו". הרמ"ק מסביר בחיבורו זה כיצד על האדם ליישם בחייו את י"ג המידות, וכן מידות נוספות של ה'.


� 	בספרו האדם הבוחר - הסיפור המקראי כדרמה של בחירה (ירושלים תשע"ה), מעמיד צבי שמעון את האדם ואת בחירתו החופשית בין טוב לרע במרכז הסיפור המקראי, ודן במורכבותה של בחירה זו אצל דמויות שונות במקרא. לפי דברינו כאן, כבר בפתח התורה, בתיאור בריאת העולם והאדם, משוקעת ומרומזת הציפייה השמימית מן "האדם הבוחר" – להידמות לבוראו ולבחור בטוב. 


� הדגמה נרחבת לתפיסה זו, ראו: Jeffrey M. Jaffe, Genesis – A Torah for All Nations, Jerusalem 2021..


� כבר חז"ל רמזו לכך באמירתם: "עשרים וששה דורות קדמה דרך ארץ את התורה" (ויקרא רבה, ט, ג). משמעות דבריהם היא שעוד לפני מתן התורה, ציפה הא-ל מכלל בני האדם להתנהלות אנושית ערכית ומוסרית ("דרך ארץ"). ציפייה אוניברסלית זו נותרה בעינה, אלא שכלפי עם ישראל היא התרחבה והעמיקה עם תרי"ג המצוות.


� כך העיד ר' יצחק מוולוז'ין על אביו ר' חיים מוולוז'ין (בהקדמתו לספר נפש החיים): "וכה היה דברו אלי תמיד, שזה כל האדם לא לעצמו נברא, רק להועיל לאחריני ככל אשר ימצא בכוחו לעשות". ובדומה לכך אמר ר' משה סופר: "עיקר טובתו של אדם להטיב לאחריני וללמד דעת לאחרים" (דרשות חתם סופר, לשבת שובה תק"ע, מהד' רי"נ שטערן, חלק א, ירושלים תשל"ד, דף יח ע"ג).

